題東坡先生惠州定惠院海棠詩後
作者：方回
朝代：宋

paragraphs: 五季乾坤混爲一，艱難得之容易失。
一拳槌碎四百州，新法宰相王安石。
二蘇中尤惡大蘇，周二程張俱不識。
紹聖姦臣講紹述，元祐諸賢紛竄斥。
東坡飽喫惠州飯，心知惇卞乃國賊。
恍惚他鄉見似人，海棠一株困荆棘。
海內文章蜀黨魁，蜀第一花世無匹。
邂逅相逢心相憐，瘴雨蠻烟污玉質。
憶昔蒟醤筇竹枝，適與張騫遇西域。
彼徒生事勞遠人，此感與國同休戚。
屈原放廢郢都喪，箕子囚奴殷錄訖。
惠州未已更儋州，必欲殺之至此極。
立黨籍碑封舒王，竟使大梁無社稷。
此詩此畫繫興亡，可忍細看淚橫臆。